## La Ciutat de les Arts i les Ciències celebra el Dia Internacional de la Cultura Científica amb una observació amb telescopis del Sol

*** L’activitat és gratuïta i es farà este dissabte, 28 de setembre, d’11:00 a 13:00 hores, en el passeig de Xiprers, al costat de la porta oest del Museu de les Ciències**

Dissabte que ve, 28 de setembre, se celebra el Dia Internacional de la Cultura Científica, data en la qual es commemora la primera emissió de la sèrie televisiva *Cosmos* de Carl Sagan. Per este motiu, la Ciutat de les Arts i les Ciències ha organitzat una observació solar gratuïta i guiada amb telescopis en la qual el públic tindrà l’oportunitat de gaudir d’imatges espectaculars en directe de la nostra estrela.

L’observació del Sol i dels seus fenòmens, com les taques solars de la fotosfera i les protuberàncies de la cromosfera, caracteritzades pel seu color roig intens, serà d’11:00 a 13:00 hores en el passeig de Xiprers, al costat de la porta d’accés oest del Museu de les Ciències.

L’activitat es farà amb telescopis especialitzats, alguns equipats amb filtres per a llum visible que permeten veure les taques solars i altres de tipus H-alfa per a contemplar les flamerades solars o protuberàncies. També es projectarà la imatge del Sol en una pantalla blanca.

A més, hi haurà una taula expositiva en la qual el públic podrà aprendre sobre la naturalesa de la llum i experimentar com es comporta mitjançant instruments com un prisma de vidre, un espectroscopi, un disc de Newton, cèl·lules fotoelèctriques, un tel·luri i maquetes a escala del Sistema Solar, entre altres elements.

Personal de l’empresa Nébula i de l’Associació Valenciana d’Astronomia (AVA) guiaran el públic en l’activitat i compartiran els seus coneixements sobre la temperatura, la composició i l’estructura del Sol.

Fecha: 25/09/2024